DA Den Europæiske Unions Tidende C 198/4

KOMMISSIONENS AFGØRELSE

af 3. juli 2012

om nedsættelse af et EU-momsforum

2012/C 198/05

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

ud fra følgende betragtninger:

(1) I sin meddelelse af december 2008 (1) præsenterede Kommissionen en kortsigtet handlingsplan til bekæmpelse af momssvig. Kommissionen foreslog ligeledes en drøftelse af en mere langsigtet tilgang, der kunne tage højde for den teknologiske udvikling og nye strategier vedrørende overholdelse og overvågning med det overordnede formål at involvere skattemyndighederne i mindre grad og reducere den administrative byrde, der pålægges virksomhederne.

(2) Eftersom skatteyderne spiller en afgørende rolle, når det gælder om at få momssystemet til at fungere, og da deres forhold til skattemyndighederne bør bero på tillid, hvilket kan have betydelig indflydelse på administrationen af systemet, foreslog Kommissionen desuden at finde en ny tilgang baseret på frivillig overholdelse, risikovurdering og overvågning. En sådan tilgang bygger på, at en række virksomhedsrepræsentanter bidrager med deres ekspertise til overvejelserne over denne mere langsigtede strategi.

(3) I marts 2010 blev der nedsat en »business experts group on a smooth functioning of the VAT in the EU«, i det følgende benævnt virksomhedsgruppen vedrørende moms (BEGV), med det formål at drøfte de praktiske problemer på EU-plan ved at administrere momssystemet, som det anvendes i medlemsstaterne, samt mulige løsninger til reduktion af den administrative byrde.

(4) Den 23. februar 2011 blev medlemsstaterne enige om at nedsætte en ny ad hoc-ekspertgruppe med betegnelsen »tax authorities dialogue platform«(TADP). Det stærkt forandrede erhvervsklima har foranlediget nogle af medlemsstaterne til at udvikle en kundestyret forretningsstrategi, der bygger på kendskab til de forskellige grupper af skatteydere/kunder, deres adfærd og de vanskeligheder, de støder på i deres møde med skattemyndighederne — lige fra enkeltpersoners udfyldelse af selvangivelse til større virksomheders behov. Formålet med denne tilgang var at skabe lige vilkår for virksomheder, der overholder momsreglerne, for at opnå mere loyal konkurrence, og samtidig fik skattemyndighederne mulighed for at allokere ressourcer til mere effektiv bekæmpelse af svig.

(5) Begge ekspertgrupper er blevet nedsat med det formål at forberede den dialog mellem skattemyndigheder og eksperter fra erhvervslivet, som skal finde sted i et nyt forum på EU-plan.

(6) Med henblik på at en bedre momsstyring på EU-plan i overensstemmelse med Kommissionens meddelelse om momssystemets fremtid — på vej mod et enklere, mere solidt og effektivt momssystem, der er afpasset efter det indre marked (2), har visse interessenter også været fortalere for at etablere en kommunikationskanal på EU-plan, hvor skattemyndigheder, virksomhedsrepræsentanter og Kommissionen kan udveksle holdninger vedrørende de praktiske aspekter af momsadministrationen.

(7) Ved at identificere bedste praksis på begge sider vil man kunne bidrage til at strømline forvaltningen af momssystemet og derved reducere omkostningerne til overholdelse af reglerne, mens momsindtægterne samtidig sikres. Derfor er det hensigtsmæssigt at nedsætte et EU-momsforum (der består af medlemsstaterne og interessenter med Kommissionen som formand) og at definere dette forums opgaver og struktur.

(8) EU-momsforummet er en struktureret platform for en dialog, der har til formål at forbedre forholdet mellem virksomheder og skattemyndigheder og dermed skabe betingelserne for, at EU’s nuværende momssystem kan fungere mere gnidningsfrit, således at omkostningerne og den administrative byrde reduceres på begge sider. Der skal i forummet drøftes reelle praktiske problemer i forbindelse med forvaltningen af momssystemet samt mulige løsninger.

(9) Forummet bør have Kommissionen som formand og bestå af medlemsstaternes skattemyndigheder og organisationer, der repræsenterer virksomheder eller skattefolk; myndigheder og organisationer i medlemsstaterne udpeger deres repræsentanter.

(10) Der bør fastsættes regler for forummedlemmernes videregivelse af oplysninger, uden at dette i øvrigt berører Kommissionens sikkerhedsforskrifter som omhandlet i bilaget til Kommissionens afgørelse 2001/844/EF, EKSF, Euratom (3).

(11) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (4) —

BESTEMT FØLGENDE:

Artikel 1

Genstand

Der nedsættes en ekspertgruppe, det såkaldte EU-momsforum, i det følgende benævnt »forummet«.

Artikel 2

Opgaver

Forummets opgaver er at:

a) skabe en platform, hvor eksperter fra virksomheder og skattemyndigheder uformelt kan drøfte skatteforvaltningsspørgsmål på momsområdet, som begge parter bliver løbende konfronteret med i et grænseoverskridende miljø

b) drøfte praktiske erfaringer fra både skattemyndigheder og virksomhedseksperter samt udforske mulighederne for at administrere det nuværende momssystem mere effektivt, herunder gennem bekæmpelse af svig, i begge parters interesse med det formål at få det nuværende momssystem til at fungere mere gnidningsfrit

c) bistå Kommissionen med at fremme god praksis, herunder inden for anvendelse af it, hvilket kan tænkes at føre til et mere effektivt, sikkert, retfærdigt og omkostningseffektivt momssystem i begge parters interesse

d) samarbejde med andre relevante organer og udvalg, der beskæftiger sig med moms og administrativt samarbejde på skatteområdet, når det er nødvendigt.

Artikel 3

Høring

Kommissionen kan høre forummet om alle spørgsmål vedrørende skatteforvaltning på momsområdet.

Artikel 4

Sammensætning — udnævnelse

1. Forummet består af højst 45 medlemmer.

2. Forummet består af:

a) en repræsentant fra hver medlemsstat

b) repræsentanter fra højst 15 organisationer, der repræsenterer virksomheder eller skattefolk.

3. Skattemyndighederne i hver medlemsstat udpeger en repræsentant blandt de embedsmænd, der beskæftiger sig med skatteforvaltnings, overholdelse af reglerne og brugerydelser i det europæiske momssystem.

4. Generaldirektøren for Generaldirektoratet for Beskatning og Toldunion udpeger de organisationer, der er omhandlet i stk. 2 med kompetence inden for områderne i artikel 2, og som har reageret på indkaldelsen af ansøgninger.

5. Organisationerne udpeger en repræsentant og en suppleant, der træder i repræsentantens sted, når denne er fraværende eller forhindret i at møde. Generaldirektøren for Generaldirektoratet for Beskatning og Toldunion kan afvise en repræsentant eller en suppleant, som en organisation har foreslået, hvis vedkommende ikke svarer til den profil, der efterspørges i indkaldelsen af ansøgninger. I så fald anmodes organisationen om at udpege en anden repræsentant eller en anden suppleant.

6. Suppleanter udnævnes på samme vilkår som medlemmer; en suppleant træder automatisk i stedet for et medlem, når vedkommende er fraværende eller forhindret.

7. Organisationer udpeges for tre år, medmindre de udskiftes eller udelukkes i medfør af stk. 9. Deres mandatperiode kan forlænges, hvis de reagerer på en ny indkaldelse af ansøgninger.

8. Ansøgere, som skønnes egnede til medlemskab, men som ikke bliver udnævnt, kan sættes på en reserveliste, der gælder i tre år, og som Kommissionen skal benytte ved udnævnelse af afløsere.

9. De i stk. 2, litra b), omhandlede organisationer eller deres repræsentanter kan erstattes eller udelukkes for den resterende del af deres mandatperiode i alle følgende tilfælde:

a) hvis organisationen eller dens repræsentant ikke længere er i stand til at bidrage effektivt til forummets drøftelser

b) hvis organisationen eller dens repræsentant ikke overholder bestemmelserne i traktaten om Den Europæiske Unions funktionsmåde, artikel 339

c) hvis organisationen eller dens repræsentant ikke er uafhængige af instruktioner udefra

d) hvis organisationen eller dens repræsentant ikke i tide har underrettet Kommissionen om en interessekonflikt

e) hvis organisationen eller dens repræsentant fratræder

f) hvis det er ønskeligt for at opretholde en afbalanceret repræsentation inden for relevante ekspertiseområder og interesseområder.

Generaldirektøren for Generaldirektoratet for Beskatning og Toldunion kan med henvisning til en eller flere af betingelserne i stk. 9 anmode om, at en organisation udpeger en anden repræsentant eller en anden suppleant.

10. Navnene på organisationerne og deres repræsentanter vil blive offentliggjort i Kommissionens register over ekspertgrupper og lignende enheder, i det følgende benævnt »registeret«, og på et særligt websted.

11. Indsamling, behandling og offentliggørelse af personoplysninger finder sted i overensstemmelse med forordning (EF) nr. 45/2001.

Artikel 5

Forummets arbejde

1. En repræsentant for Kommissionen er formand for forummet.

2. Forummet kan efter aftale med Kommissionens tjenestegrene nedsætte undergrupper for at undersøge specifikke spørgsmål på grundlag af et mandat, som forummet opstiller. Sådanne undergrupper opløses, når deres mandat er opfyldt.

3. Formanden kan indbyde eksterne eksperter med specifik viden om et emne på dagsordenen til at deltage på ad hoc-basis i forummets eller undergruppens arbejde. Formanden kan desuden give observatørstatus til enkeltpersoner eller organisationer, som defineret i regel 8, stk. 3, i de horisontale regler om ekspertgrupper (5), og kandidatlande. Navnlig kan repræsentanter for tiltrædelseslandene og fra internationale organisationer indbydes som observatører.

4. Medlemmerne og deres repræsentanter og de indbudte eksperter og observatører skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til afgørelse 2001/844/EF, EKSF, Euratom. Hvis de tilsidesætter disse forpligtelser, kan Kommissionen træffe alle de fornødne foranstaltninger.

5. Forummets og undergruppernes møder afholdes normalt i Kommissionens lokaler. Sekretariatsopgaverne varetages af Kommissionen. Andre tjenestemænd i Kommissionen med interesse i forummets og dets undergruppers møder kan overvære disse.

6. Forummet fastsætter selv sin forretningsorden på grundlag af standardforretningsordenen for ekspertgrupper.

7. Kommissionen offentliggør relevante oplysninger om forummets aktiviteter enten i registeret eller via et link fra registeret til et særligt websted. Et dokument offentliggøres ikke i tilfælde, hvor dets udbredelse ville være til skade for beskyttelsen af offentlighedens eller enkeltpersoners interesser, jf. artikel 4 i forordning (EF) nr. 1049/2001 (6).

Artikel 6

Mødeudgifter

1. Der ydes ikke vederlag for det arbejde, der udføres af deltagerne i forummets aktiviteter.

2. Deltagernes rejseudgifter og eventuelle opholdsudgifter i forbindelse med forummets aktiviteter refunderes af Kommissionen i overensstemmelse med de i Kommissionen gældende bestemmelser.

3. Disse udgifter refunderes inden for rammerne af de disponible midler, der afsættes til formålet som led i den årlige procedure for tildeling af ressourcer.

Artikel 7

Anvendelse

Denne afgørelse anvendes indtil den 30. september 2018.

Udfærdiget i Bruxelles, den 3. juli 2012. På Kommissionens vegne Algirdas ŠEMETA Medlem af Kommissionen

(1) Meddelelse fra Kommissionen til Rådet, Europa-Parlamentet og det Europæiske Økonomiske og Sociale Udvalg om en samordnet strategi til forbedring af bekæmpelsen af momssvig i Den Europæiske Union 1. december 2008, KOM(2008) 807 endelig.

(2) KOM(2011) 851 af 6.12.2011.

(3) EFT L 317 af 3.12.2001, s. 1.

(4) EFT L 8 af 12.1.2001, s. 1.

(5) K(2010) 7649 endelig — meddelelse fra formanden til Kommissionen: »Framework for Commission expert groups horizontal rules and public register«.

(6) Disse undtagelser har til formål at beskytte den offentlige sikkerhed, militære anliggender, internationale relationer, finanspolitik, valutapolitik eller økonomisk politik, privatlivets fred og den enkeltes integritet, forretningsmæssige interesser, retslige procedurer og juridisk rådgivning, inspektioner, undersøgelser og revision samt institutionens beslutningsproces.